KTB ลุ้นกำไรไตรมาส3/61 โตสูงสุดในกลุ่มธนาคารขนาดใหญ่แนะซื้อเป้า 23.30 บ.
KTB ลุ้นกำไรไตรมาส3/61 โตสูงสุดในกลุ่มธนาคารขนาดใหญ่แนะซื้อเป้า 23.30 บ.
18 ต.ค. 2561

บล.ไอร่า ระบุในบทวิเคราะห์วันนี้(18ต.ค.) ว่า  ธนาคารกรุงไทย จำกัด (มหาชน) หรือ KTB คาดกำไรสุทธิไตรมาส3/61 ของ KTB ที่ 7,733 ลบ (EPS 0.55) เติบโต 0.2% เทียบไตรมาสก่อนหน้า และ 31% เทียบช่วงเดียวกันของปีก่อน คาดเติบโตสูงสุดในกลุ่มธนาคารขนาดใหญ่ จากการตั้งสำรองหนี้ที่ 6,900 ลบ. ลดลงจาก 3Q60 ซึ่งอยู่ที่ 9,900 ลบ. แต่เพิ่มขึ้นเล็กน้อยจากไตรมาส2/61 ในขณะที่ NPL ยังคงใกล้เคียงกับไตรมาส2/61 ที่ 4.5%
ภายใต้สัดส่วนสินเชื่อที่อิงอัตราดอกเบี้ยลอยตัวสูงถึง 88%ของสินเชื่อรวม คาด KTB ได้รับประโยชน์จากดอกเบี้ยขาขึ้นมากที่สุด รองลงไปเป็น BBL จากสินเชื่ออิงอัตราดอกเบี้ยลอยตัว 85% ของสินเชื่อรวม
คาดผลประกอบการยังมี Upside หากการประมูลขายที่ดิน AQ สำเร็จ โดยกรมบังคับคดีประกาศวันขายทอดตลาดที่ดินกว่า 4,300 ไร่ ในวันนี้ (17/10/61) เป็นนัดแรก เราคาดว่ากระบวนการประมูลจะไม่ยืดเยื้อ เนื่องจากพรบ.วิธีพิจารณาความแพ่ง ฉบับที่ 30 บังคับใช้ปีที่แล้ว ช่วยทำให้กระบวนการขายทอดตลาดทำได้รวดเร็วยิ่งขึ้น (ซึ่งเดิมกฎหมายเปิดช่องให้มีการร้องขัดทรัพย์ก่อนการประมูลและการค้านราคาหลังจากเคาะราคาแล้วทำให้กระบวนการขายทอดตลาดล่าช้า) หากมีการเคาะประมูลจะทำให้ KTB มีกำไรพิเศษประมาณ 8,500 ล้านบาท (EPS ประมาณ 0.60 บาท) คาดเพิ่ม Target Price อีก 0.40 บาท อย่างไรก็ตามยังไม่ได้รวมไว้ในประมาณการ ประเมินราคาเป้าหมายปี 62 ที่ 23.30 บาท อิงวิธี GGM ที่ PBV ที่ 1 เท่า